
JÕELÄHTME VALLAVOLIKOGU
O T S U S


Kostivere									13. august 2026 nr__


Saha küla Hindreku maaüksuse detailplaneeringu kehtetuks tunnistamine

I Asjaolud

Saha küla Hindreku maaüksuse detailplaneering kehtestati Jõelähtme Vallavolikogu 23.08.2005 otsusega nr 223. Detailplaneeringuga moodustati 10 elamumaa krunti. Jõelähtme Vallavolikogu 13.02.2022 otsusega nr 383 on detailplaneering osaliselt kehtetuks tunnistatud Hindreku tee 2 kinnistu osas.

Hindreku tee 8 kinnistu omanikud esitasid 02.04.2026 Jõelähtme Vallavalitsusele avalduse Saha küla Hindreku maaüksuse detailplaneeringu osaliselt kehtetuks tunnistamiseks Hindreku tee 8 kinnistu (katastritunnus: 24504:003:0514) osas. Taotluse eesmärk on ehitada kaks abihoonet ning kehtiva detailplaneeringu kohaselt see ei ole võimalik. Samas kehtiva Loo aleviku, Liivamäe küla, Saha küla ja Nehatu küla üldplaneeringuga on kavandatav kooskõlas.

Jõelähtme valla hinnangul on kohane tulenevalt võrdse kohtlemise printsiibist kaaluda Saha küla Hindreku maaüksuse detailplaneeringu kehtetuks tunnistamist tervikuna ehk kõigi kehtiva detailplaneeringu alal paiknevate kinnistute osas.

Jõelähtme Vallavalitsus küsis 07.04.2026 kirjaga nr 6-4/1885 Muinsuskaitseameti seisukohta Saha küla Hindreku maaüksuse detailplaneeringu kehtetuks tunnistamise kavatsusele. Muinsuskaitseamet nõustus 08.04.2026 kirjaga nr 5-10/682-1 Saha küla Hindreku maaüksuse detailplaneeringu kehtetuks tunnistamisega. Jõelähtme Vallavalitsus küsis 08.04.2026 kirjaga nr 6-4/1970 Saha küla Hindreku maaüksuse osaliselt kehtiva detailplaneeringu maaüksuste omanike seisukohta detailplaneeringu kehtetuks tunnistamisele. Hindreku tee 3 kinnistu omanik esitas 09.04.2026 seisukoha, et nõustub detailplaneeringu kehtetuks tunnistamisega tingimusel, et edasine ehitustegevus oleks selgelt reguleeritud ning välditaks liigset halduskoormust nii kinnistuomanikele kui ka vallale. Jõelähtme Vallavolikogu selgitab, et pärast detailplaneeringu kehtetuks tunnistamist kohalduvad ehitamisele Loo aleviku, Liivamäe küla, Saha küla ja Nehatu küla üldplaneeringu tingimused. Ehitise kavandamisele ning ehitamisele kohaldatakse detailplaneeringu puudumisel ehitusseadustikus ja planeerimisseaduses sätestatud menetluskorda. Seega ei välista detailplaneeringu kehtetuks tunnistamine üldplaneeringuga kooskõlas olevate ehitiste ehitamist. Detailplaneeringu kehtetuks tunnistamise järel toimub ehitustegevuse planeerimine vastavalt kehtivale üldplaneeringule. Hetkel kehtiva üldplaneeringu ning koostamisel oleva üldplaneeringu kohaselt on ehitamist kitsendavaid tingimusi vähem kui kehtivas detailplaneeringus. Ehitusloakohustusliku hoone püstitamiseks tuleb edaspidi taotleda projekteerimistingimused. Üldplaneeringu kohaselt on olemasolevate hoonete laiendamine võimalik suuremas mahus kui võimaldab kehtiv detailplaneering.

Vastavalt kehtivale Loo aleviku, Liivamäe küla, Saha küla ja Nehatu küla üldplaneeringule (kehtestatud Jõelähtme Vallavolikogu 25.08.2011 otsusega nr 209) jääb Saha küla Hindreku maaüksuse detailplaneeringu ala tiheasustusalale. Koostatavas üldplaneeringus (vastu võetud Jõelähtme Vallavolikogu 16.10.2025 otsusega nr 273) on ala loetud hajaasustusalaks.

II Haldusakti eelnõu kooskõlastamine ja arvamuse avaldamine

Jõelähtme Vallavalitsus esitas detailplaneeringu kehtetuks tunnistamise otsuse eelnõu Saha küla Hindreku maaüksuse osaliselt kehtiva detailplaneeringu maaüksuste omanikele arvamuse andmiseks 12.05.2026 kirjaga nr 6-4/2538 ning Keskkonnaametile, Maa- ja Ruumiametile, Muinsuskaitseametile, Terviseametile, Transpordiametile ning Päästeametile kooskõlastamiseks 12.05.2026 kirjaga nr 6-4/2537.

Muinsuskaitseamet 18.05.2026 kirjaga nr 5-10/682-2 nõustus Hindreku maaüksuse detailplaneeringu kehtetuks tunnistamisega. Transpordiamet 02.06.2026 kirjaga ei esitanud vastuväiteid detailplaneeringu kehtetuks tunnistamise eelnõule. Maa- ja Ruumiamet 04.06.2026 kirjaga nr 6-3/26/6678-2 ei esitanud vastuväiteid detailplaneeringu kehtetuks tunnistamise eelnõule. Keskkonnaamet 09.06.2026 kirjaga nr 6-2/26/9088-2 märkis, et ei oma vastuväiteid ega ettepanekuid. Terviseamet 11.06.2026 kirjaga nr 9.3-1/26/3881-2 vastuväiteid ei esitanud.

Ülejäänud adressaadid seatud tähtajaks 12.06.2026 ei ole kooskõlastamisest keeldunud, arvamust andnud ega taotlenud tähtaja pikendamist ning otsuse eelnõu loetakse vaikimisi kooskõlastatuks või eeldatakse, et arvamuse andja ei soovi arvamust avaldada.

III Haldusakti kehtetuks tunnistamise põhjendused

Planeerimisseaduse § 140 lõike 1 punkti 2 kohaselt võib detailplaneeringu või selle osa kehtetuks tunnistada, kui planeeringu koostamise korraldaja või planeeritava kinnistu omanik soovib planeeringu elluviimisest loobuda.

Detailplaneering on realiseeritud. Osa planeeritavate kinnistute omanikest ning planeeringu koostamise korraldaja soovivad planeeringu kehtetuks tunnistada.

Detailplaneeringu kehtetuks tunnistamise järel saab edasise tegevuse kavandamisel lähtuda kehtivast üldplaneeringust. Taotletav on kooskõlas koostamisel oleva üldplaneeringuga ning tasakaalustatud ruumiloome ja elukeskkonna loomisega.

PlanS § 124 lg 2 sätestab, et detailplaneering on aluseks lähiaastate ehitustegevusele. Kohtupraktikast tuleneb, et mida rohkem on aega möödas detailplaneeringu kehtestamisest, seda ebatõenäolisem võib olla selle asjakohasus ning soov detailplaneeringut muutmata kujul realiseerida. Saha küla Hindreku maaüksuse detailplaneeringu kehtestamisest on möödas ligi 21 aastat, mille jooksul on muutunud maaomanike huvid ja vajadused. Arvestades omanike õigust omandit vabalt vallata, ei ole praegusel juhul mõistlik jätta detailplaneering omaniku tahte vastaselt kehtima, seda olukorras, kus isik on esitanud tahteavalduse, millest nähtub, et kehtestatud kujul detailplaneeringu realiseerimise jätkamine ei vasta ajas muutunud elulistele vajadustele ning täiendavaid hooneid ei ole võimalik detailplaneeringu alusel kavandada. Samuti puudub avalik huvi detailplaneeringu kehtima jäämise osas. Ligi 21 aastat tagasi kehtestatud detailplaneeringu kehtetuks tunnistamine on kinnistuomanike huvide ning ajas muutuvate vajadustega arvestades põhjendatud. Detailplaneeringu kehtetuks tunnistamine võimaldab elukeskkonna edendamist. Samuti ei too detailplaneeringu kehtetuks tunnistamine kaasa planeeringuala puudutatud isikutele negatiivseid mõjutusi ega nende olukorra halvenemist. Detailplaneeringu kehtetuks tunnistamine tagab nii avalikku huvi kui erahuvi. Puuduvad teadaolevad asjaolud, mis välistaksid detailplaneeringu kehtetuks tunnistamise.

Lähtudes eeltoodust ja võttes aluseks kohaliku omavalitsuse korralduse seaduse § 22 lg 1 p 33, planeerimisseaduse § 140 lg 1 p 2 ja lg 6, haldusmenetluse seaduse § 64 lg 2 ja 3, § 65 lg 2, § 68 lg 2, § 70 lg 1, Jõelähtme Vallavolikogu

o t s u s t a b:

1. Tunnistada kehtetuks Jõelähtme Vallavolikogu 23.08.2005 otsusega nr 223 kehtestatud Saha küla Hindreku maaüksuse detailplaneering.

1. Otsuse peale saab esitada vaide Jõelähtme Vallavolikogule haldusmenetluse seaduses sätestatud korras 30 päeva jooksul, arvates päevast, millal isik vaidlustatavast otsusest teada sai või oleks pidanud teada saama, või esitada kaebuse Tallinna Halduskohtule halduskohtumenetluse seadustikus sätestatud korras 30 päeva jooksul, arvates otsuse teatavakstegemisest.

1. Otsus jõustub teatavakstegemisest.

